מדד הייצוג: ירידה בולטת בכאן 11 מאז תחילת השנה | העין השביעית
אורן פרסיקו 24.08.2019 עריכה
בשבוע שעבר (11-17.8.2019) הופיעו בתוכניות החדשות והאקטואליה של גופי השידור המרכזיים בישראל כ-3,100 דוברים, מתוכם רק 72 היו ערבים (כ-2.3%), כך עולה מנתוני מדד הייצוג. המדד, מיזם מתמשך בשיתוף ובמימון עמותת סיכוי, ויחד עם חברת יפעת מחקרי מדיה, בודק מדי שבוע את אחוז הייצוג של האוכלוסייה הערבית בתוכניות החדשות והאקטואליה בערוצים המרכזיים בישראל.
בראש הטבלה הפעם, המהדורה המרכזית של חדשות 12, שמגישה יונית לוי ועורכים גיא סודרי ויניב הלפגוט. בדרך כלל משתרכת המהדורה המרכזית של חדשות 12 הרחק מאחורי "חדשות הערב" של כאן 11, אבל בשבוע שעבר שולבו בה מספר כתבות ודיווחים שעסקו בענייני ערבים, כמו כתבה של רעות ברזילי על הזמר הדרוזי לואי עלי, וכתבה של אוהד חמו על אזרח ערבי בשורות דאע"ש. בסך הכל הופיעו במהדורה המרכזית של חדשות 12 12 דוברים ערבים, כ-11.3% מכלל הדוברים בשבוע ממוצע.
אחרי שבועיים במקום הראשון, בשבוע שעבר הגיעה "סדר יום" של כאן ב' למקום השני. התוכנית, שמגישה קרן נויבך ועורכת מירית הושמנד-מיטרני, אירחה ארבעה דוברים, כ-10% מכלל הדוברים בשבוע ממוצע. "רינו צרור" של גלי-צה"ל, שעורך מירון ששון, ממשיכה להפגין עקביות ובשבוע שעבר כללה שני דוברים ערבים, כ-7.7% מכלל הדוברים בתוכנית בשבוע ממוצע.
בחברת יפעת מחקרי מדיה מציינים כי מאז תחילת השנה חלה ירידה בולטת בשיעור הייצוג של החברה הערבית בערוץ כאן 11. כפי שניתן לראות בגרף שלהלן, למרות עליות וירידות, והמגמה ברורה ופניה כלפי מטה. גם בשבוע שעבר (ראו טבלה בהמשך) רק תוכנית אחת של כאן 11 השיגה שיעור ייצוג גבוה מהממוצע.
שיעור הייצוג של החברה הערבית בתוכניות החדשות והאקטואליה של כאן 11, ינואר-אוגוסט 2019
ב-11 מתוך 23 התוכניות שנכללות במדד הייצוג הודר הציבור הערבי באופן מוחלט (המדד, יש לציין, מתייחס לערבים בעלי אזרחות ישראלית. תושבי מזרח ירושלים והגדה המערבית אינם נספרים):
"פגוש את העיתונות" של חדשות 12, בהנחיית רינה מצליח ובעריכת יניב הלפגוט.
"חדשות סוף השבוע" של חדשות 12, שהגישה קרן מרציאנו וערכו קלי בן-יאיר וישי הראל.
"מהדורת השבת" של חדשות 13, בהגשת אלי ראכלין ובעריכת ניר בכר.
ב-12 התוכניות הללו יחד התראיינו והתארחו בשבוע שעבר כ-400 משתתפים. אף לא אחד מהם היה ערבי.